Petter Northug har vært noe nær umulig å hamle opp med på fellesstart i de siste verdensmesterskapene på ski. I Val di Fiemme om et par uker må gullgrossisten fra Mosvika også finne seg i å være stor favoritt.
Under Falun-VM i 2015 kan imidlertid antall fellesstarter bli redusert. I Sverige jobber man nemlig hardt for at den avsluttende femmila på hjemmebane skal bli avviklet med individuell start.
Niklas Jonsson er Sveriges representant i Det internasjonale skiforbundets langrennskomité. Han akter å kjempe hardt for endringen.
- Vi kommer til å legge fram et forslag om dette på kongressen i Kroatia i vår, sier han til den svenske storavisen Expressen.
Jonsson har stor tro på at FIS kan gi grønt lys for den ønskede endringen.
- FIS har vært raske med å endre reglene rundt renn tidligere. Det er ingen umulighet at det blir sånn nå også, sier han.
Nå håper den tidligere langrennsløperen at svenskene får med seg andre nasjoner i kampen for å gjeninnføre individuell start på VM-femmila.
Jonsson mener nemlig at det er flere gode argumenter som peker i retning av det siste.
- Reglene om at løperne kan gjøre flere skibytter underveis forfordeler naturligvis nasjonene med store smøreteam. Sånn kan det ikke være, sier han.
Løperne i det svenske landslaget er ikke i tvil om at femmila i Falun bør avvikles på tradisjonsrike vis. Veteranen Anders Södergren har allerede sett seg ut nettopp det rennet som en mulig avslutning på karrieren.
Dersom det ikke blir fellesstart i Falun, kan det imidlertid være at 35-åringen legger opp.
Södergren er sikker på at svenskene har stor støtte blant konkurrentene for sitt ønske.
- I alle år har løperne i verdenscupen vært enige, men det virker ikke som budskapet når fram, sier han.
Norges landslagstrener Trond Nystad er svært positiv til å gjeninnføre individuell start på femmila, og tror ikke nødvendigvis at Petter Northug er av motsatt formening.
- Jeg tror ikke Petter ville ha noe i mot det. Han ville snarere se på det som en ny utfordring, sier han til Expressen. (ANB)